text: Tant firent k'à leur frere vinrent.
   Toutes trois en leur bras le tinrent ;
   Des bras leur mere l'ont osté
   Qui le tenoit fort acolé ;
   Baisié l'ont moult et conjoy.
   C. tans plus que je ne vous di
   Ont par la cité joie eüe ;
   Car ne croi qu'il i eüst rue
   Où on [n']oïst pas Dieu tonnant,
   Tel joie aloient demenant.
   Pour Cléomadès font tel joie
   K'à paines dire le porroie ;
   De toutes pars s'esjoïssoient
   Pour Cléomadès qu'ils r'avoient.
  